രാമനാട്ടുകര ബൈപ്പാസ്: കുഴികള് ഇല്ലാതാക്കാന് ശാസ്ത്രീയ മാര്ഗം കോഴിക്കോട്: ദേശീയപാതാ അതോറിറ്റിയുടെ കീഴിലുള്ള കോഴിക്കോട് രാമനാട്ടുകര ബൈപാസിലെ കുഴികള് ശാസ്ത്രീയമായി അടച്ചുതുടങ്ങി. പൊതുമരാമത്ത് മന്ത്രി പി എ മുഹമ്മദ് റിയാസാണ് ഇക്കാര്യം അറിയിച്ചത്. രാമനാട്ടുകര മേല്പാലം ഇറങ്ങിവരുന്ന ഭാഗത്തെ വലിയ കുഴികള് അപകടഭീഷണി ഉയര്ത്തിയിരുന്നു. ഇവിടെയാണ് ഇപ്പോള് ഇന്റര്ലോക്ക് വിരിച്ച് ശാസ്ത്രീയമായി കുഴികള് അടച്ചുതുടങ്ങിയതെന്ന് അദ്ദേഹം അറിയിച്ചു. മേല്പാലത്തിന്റെ താഴെ അപ്രോച്ച് റോഡില് വെള്ളംകെട്ടി നില്ക്കുന്നതായിരുന്നു നിരന്തരമായി കുഴികള് രൂപപ്പെടാന് കാരണമായത്. ഇതിന് ശാശ്വത പരിഹാരം കാണണമെന്ന് ദേശീയപാതാ അതോറിറ്റി അധികൃതരും കരാര് കമ്ബനി പ്രതിനിധികളും പങ്കെടുത്ത് ജൂലൈ മാസം അവസാനം ചേര്ന്ന യോഗത്തില് നിര്ദ്ദേശിച്ചിരുന്നു. മഴക്കാലമായതിനാല് താല്ക്കാലിക പരിഹാരത്തിനാണ് ആദ്യം ശ്രമിച്ചത്. എന്നാല് പ്രതികൂല കാലാവസ്ഥയില് അടച്ച കുഴികള് വീണ്ടും പഴയപടിയായി. മഴ മാറിയപ്പോള് തന്നെ കുഴികള് നികത്താനുള്ള നിര്ദ്ദേശം നല്കുകയും ഇപ്പോള് ഇന്റര്ലോക്ക് വെച്ച് പിടിപ്പിക്കുന്ന പ്രവൃത്തി ദ്രുതഗതിയില് നടന്നുവരുന്നുമുണ്ടെന്ന് അദ്ദേഹം പറഞ്ഞു. 60 മീറ്റര് നീളവും 12 മുതല് 15 മീറ്റര് വരെ വീതിയിലുമാണ് ഇന്റര്ലോക്ക് സ്ഥാപിക്കുന്നത്. ഒരു ഭാഗത്തെ പ്രവൃത്തിയാണ് ഇപ്പോള് നടക്കുന്നത്. ഇത് പൂര്ത്തിയായാലുടന് രണ്ടാംഭാഗത്തും ഇന്റര്ലോക്ക് സ്ഥാപിക്കും. വേഗത്തില് തന്നെ ഈ പ്രവൃത്തി പൂര്ത്തീകരിക്കുമെന്ന് കരാര് കമ്ബനി അധികൃതര് ഉറപ്പു നല്കിയതായി ദേശീയപാതാ അതോറിറ്റി അധികൃതര് അറിയിച്ചിട്ടുണ്ടെന്ന് അദ്ദേഹം വിശദീകരിച്ചു. ജനങ്ങളുടെ ഏറെക്കാലത്തെ ആവശ്യമായിരുന്ന രാമനാട്ടുകര ബൈപാസ് വികസനം വേഗത്തിലാക്കുന്നതിന് വേണ്ടിയുള്ള ശ്രമങ്ങളാണ് നടത്തിവരുന്നത്. ചുമതലയേറ്റശേഷം ബൈപാസ് വികസനവുമായി ബന്ധപ്പെട്ട് ദേശീയപാതാ അതോറിറ്റി അധികൃതരും കരാര് കമ്ബനി പ്രതിനിധികളും പങ്കെടുത്തുകൊണ്ട് നിരവധി യോഗങ്ങള് ചേര്ന്നു. ഈ യോഗങ്ങളില് നിശ്ചയിച്ച സമയക്രമത്തിന് അനുസരിച്ച് ബൈപാസ് നിര്മ്മാണവുമായി ബന്ധപ്പെട്ട പ്രവര്ത്തനങ്ങള് നടക്കുന്നുണ്ടോ എന്നകാര്യം ജില്ലാ കളക്ടര് പരിശോധിക്കുകയും കൃത്യമായി റിപ്പോര്ട്ട് സമര്പ്പിക്കുകയും ചെയ്യുന്നുണ്ട്. അതോടൊപ്പം മന്ത്രിയുടെ ഓഫീസ് എന്ന നിലയിലും പ്രവൃത്തി പുരോഗതി നിരീക്ഷിച്ചുവരുന്നുണ്ടെന്ന് അദ്ദേഹം കൂട്ടിച്ചേര്ത്തു.